Rīgā 2020. gada 4. jūnijā

**Paredzētās darbības ietekmes uz vidi sākotnējais izvērtējums**

**Nr.RI20SI0042**

Sākotnējā izvērtējuma mērķis ir noteikt, vai pieteiktā paredzētā darbība atsevišķi vai kopā ar citām darbībām varētu būtiski ietekmēt vidi. Sākotnējā izvērtējuma uzdevums nav precīzi dokumentēt ietekmju apjomu un definēt projekta īstenošanas nosacījumus. Detalizēts ietekmju apjoma un būtiskuma izvērtējums ir veicams ietekmes uz vidi novērtējuma ietvaros atbilstoši likumā ,,Par ietekmes uz vidi novērtējumu” un tam pakārtotajos normatīvajos aktos noteiktajai kārtībai gadījumā, ja sākotnējā izvērtējuma rezultātā tiek secināts, ka pieteiktās paredzētās darbības īstenošanas rezultātā ir iespējama būtiska ietekme uz vidi.

1. **Paredzētās darbības ierosinātājs:**

SIA „Moss & Moss” (reģistrācijas Nr.40003687675), juridiskā adrese: Zentenes iela 13, Rīga, LV-1069 (turpmāk - Ierosinātāja).

###### Paredzētās darbības nosaukums:

Atkritumu apsaimniekošanas vietas izveide (turpmāk – pieteiktā darbība).

###### Paredzētās darbības norises vieta:

Rīgas iela 21C (kadastra Nr. 8009 006 0011), Olaine, Olaines novads (turpmāk – Nekustamais īpašums).

###### Informācija par paredzēto darbību, iespējamām paredzētās darbības vietām un

###### izmantojamo tehnoloģiju veidiem:

Valsts vides dienesta Lielrīgas reģionālā vides pārvalde (turpmāk – Dienests) 2020. gada
9. martā saņēma Ierosinātājas iesniegumu un 2020. gada 5. maijā papildus informāciju ietekmes uz vidi sākotnējā izvērtējuma veikšanai nebīstamo atkritumu šķirošanas un uzglabāšanas vietas izveidei Nekustamajā īpašumā.

Saskaņā ar iesniegumā minēto paredzēta nebīstamo atkritumu apsaimniekošanas vietas izveide. Pieteikto darbību paredzēts veikt esošās noliktavu telpās.

Noliktavām ir esošs ūdensapgādes un kanalizācijas pieslēgums pie SIA ,,Olaines kūdra” centralizētajiem ūdensapgādes un sadzīves kanalizācijas tīkliem. Pieteiktās darbības ietvaros paredzēts uzstādīt telpās 2 gāzes apkures katlus Logamax plus GB162-100 V2 BUDERUS, ar to kopējo ievadīto jaudu 218 kW. Gāzes apkures katli kalpos siltumapgādes un ūdens uzsildīšanas vajadzībām.

Plānota tauku uztvērēju uzstādīšana pirms ražošanas notekūdeņu novadīšanas SIA ,,Olaines kūdra” apsaimniekotajos kanalizācijas tīklos Nekustamajā īpašumā. Noliktavas telpās plānots uzstādīt atkritumu uzglabāšanas tvertnes un uzstādīt šķirošanas un izsaiņošanas iekārtu Mavitec Paddle Depacker.

Pieteiktās darbības ietvaros teritorijā un uz piebraucamiem ceļiem, atsevišķās vietās, plānots uzlabot asfalta segumu, veikt esošās lietus notekūdeņu sistēmas tīrīšanas un apkopes darbus, pēdējā akā, pirms izplūdes, plānots uzstādīt naftas produktu uztvērēju. Plānots veikt atsevišķu noliktavu logu un durvju nomaiņu.

Noliktavu telpās gada laikā ir plānots uzglabāt 15800 tonnas atkritumu.

Darbības ar atkritumiem norisināsies tikai slēgtās noliktavu telpās.

Ēkā Nr.1 (ēkas kadastra apzīmējums 8009 006 2601 031) plānota šādu atkritumu apsaimniekošana:

* 100 tonnu stikla iepakojuma gadā (atkritumu klases kods 150107). Atkritumi tiks pieņemti no klientiem un atvesti uz noliktavu, kur tie tiks ievietoti divos 6 m3 lielos konteineros. Konteineri līdz tālākai realizācijai īslaicīgi tiks uzglabāti noliktavā uz betonēta seguma. Pēc tam saskaņā ar noslēgtajiem līgumiem tiks nodoti komersantiem tālākai pārstrādei. Vienlaicīgi tiks uzglabātas 10 tonnas, dienā tiks ievestas līdz 0,5 tonnām, atkritumi tiks tikai šķiroti un uzglabāti un nodoti tālāk pārstrādei;
* 500 tonnu plastmasas iepakojuma gadā (atkritumu klases kods 150102). Atkritumi tiks pieņemti no klientiem un atvesti uz noliktavu, kur tie tiks ievietoti presē un sapresēti, saķīpoti. Ķīpas līdz tālākai realizācijai īslaicīgi tiks uzglabātas noliktavā uz betonēta seguma. Pēc tam saskaņā ar noslēgtajiem līgumiem tiks nodotas komersantiem tālākai pārstrādei. Vienlaicīgi tiks uzglabātas 15 tonnas, dienā tiks ievestas līdz 1,5 tonnām;
* 100 tonnu metāla iepakojuma gadā (atkritumu klases kods 150104). Atkritumi tiks pieņemti no klientiem un atvesti uz noliktavu, kur tie tiks ievietoti divos 6 m3 lielos konteineros. Konteineri līdz tālākai realizācijai īslaicīgi tiks uzglabāti noliktavā uz betonēta seguma. Pēc tam saskaņā ar noslēgtajiem līgumiem tiks nodoti komersantiem tālākai pārstrādei. Vienlaicīgi tiks uzglabātas 10 tonnas, dienā tiks ievestas līdz 0,5 tonnām;
* 10000 tonnu bioloģiski noārdāmo virtuves atkritumu gadā (atkritumu klases kods 200108). Atkritumi tiks pieņemti no klientiem un atvesti uz noliktavu konteineros (30, 60, 120 un 240 litru tilpuma slēgti konteineri un 1 līdz 7 m3 slēgti konteineri, kā arī iepakota pārtika uz paletēm). Pēc tam atkritumu konteineri tiks mehāniski izbērti divās daļēji slēgtās tvertnēs pa 10 m3.Pirmā tvertne paredzēta pārtikas atkritumiem, kas būs bez iepakojuma.Otrā tvertne atkritumiem, kas būs iepakojumā. Pārtikas atkritumi no abām daļēji slēgtām tvertnēm ar lentas transportieri tiks transportēti uz izsaiņošanas iekārtu Mavitec Paddle Depacker.Iekārtā atkritumi tiks izpakoti un sasmalcināti – plastmasas un papīra iepakojums uzkrāsies 1 m3 tvertnē, kad tā būs pilna, tiks pārvietota uz saķīpošanas iekārtu. Sasmalcinātie pārtikas atkritumi (sastāvs putra), kas uzkrāsies speciālā 3 m3 tvertnē (līdzās izsaiņošanas iekārtai), ar sūkni tiks pārsūknēti uz 20 m3 slēgtu tvertni. Vienlaicīgi noliktavā uz betonēta seguma uzglabāsies 3 tvertnes katra - 20 m3  tilpumu ar smalcinātiem (putra) pārtikas atkritumiem. Pēc tam saskaņā ar noslēgtajiem līgumiem tiks nodoti komersantiem biogāzes ražošanai. Vienlaicīgi tiks uzglabātas 60 tonnas, dienā tiks ievestas līdz 40 tonnām;
* 100 tonnu papīra un kartona iepakojuma gadā (atkritumu klases kods 150101). Atkritumi tiks pieņemti no klientiem un atvesti uz noliktavu, kur tie tiks ievietoti presē un sapresēti, saķīpoti. Ķīpas līdz tālākai realizācijai īslaicīgi tiks uzglabātas noliktavā uz betonēta seguma. Pēc tam saskaņā ar noslēgtajiem līgumiem tiks nodotas komersantiem tālākai pārstrādei. Vienlaicīgi tiks uzglabātas 10 tonnas, dienā tiks ievestas līdz 0,5 tonnām.

Ēkā Nr.2 (ēkas kadastra apzīmējums 8009 006 2601 001) ir plānots uzglabāt 5000 tonnu pārtikas eļļu un tauku gadā (atkritumu klases kods 200125). Atkritumi tiks pieņemti no klientiem un atvesti uz noliktavu konteineros (30, 60, 90, 200 litru tilpuma 1 m3 tilpuma slēgti konteineri). Atvestie konteineri tiks izkrauti pagaidu uzglabāšanas vietā. Pēc tam atvestie konteineri tiks nosvērti un tajos, kuros atkritumi būs sabiezējuši vai sacietējuši (piemēram, palmu eļļa), tiks pārvietoti uz siltuma telpu. Siltuma telpa būs atsevišķa telpa, kur temperatūra tiks uzturēta ap 40oC. Pēc sasilšanas vai uzreiz atkritumi tiks izlieti 3 m3 vannā. Vanna būs pārklāta ar 0,2 mm sietu, lai uztvertu piemaisījumus, pamatā pārtikas. Uz sieta esošie atkritumi tiks savākti 30 litru slēgtā konteinerā, kad tas būs pilns, tiks nogādāts uz ēku Nr.1, kur pievienos pārtikas atkritumiem. No konteinera atkritumi tiks pārsūknēti uz slēgtām metāla tvertnēm –
5 tvertnes, katras tilpums 10 m3. Drošības nolūkos ap tvertnēm tiks uzlikta betona apmale. Kad tiks uzkrāts pietiekams apjoms, atkritumi tiks nodoti tālāk pārstrādei. Vannu iztukšošana tiks veikta noliktavā. Tukšā tara un konteineri tiks izmazgāti mazgāšanas telpā, kas atrodas tajā pašā ēkā, un novietoti glabāšanas vietā. Vienlaicīgi uzglabāsies – 50 tonnas atkritumu cisternās,
15 tonnas atkritumu izkraušanas, pagaidu uzglabāšanas vietā un siltumtelpā. Dienā tiks ievestas līdz 25 tonnām šādu atkritumu. Ņemot vērā to, ka pieteiktās darbības ietvaros ir plānota taras un konteineru mazgāšana, radīsies ražošanas ūdeņi. Pirms novadīšanas SIA “Olaines kūdra” apsaimniekotajā kanalizācijas sistēmā ražošanas ūdeņi tiks attīrīti tauku atdalītājos. Notekūdeņi atbilstoši noslēgtajam līgumam no SIA “Olaines kūdra” apsaimniekotajiem kanalizācijas tīkliem tiek novadīti uz AS “Olainfarm” attīrīšanas iekārtām.

1. tabula

Vienlaicīgi uzglabājamo atkritumu apjoms un gada laikā apsaimniekojamo atkritumu apjoms

|  |  |  |  |  |  |
| --- | --- | --- | --- | --- | --- |
|  Atkritumu klases kods |  Ķīmiskā viela vai ķīmiskais produkts (vai to grupas) |  Ķīmiskās vielas vai ķīmiskā produktaveids |  Izmantošanas veids |  Uzglabājamais daudzums (tonnas), uzglabāšanas veids |  Izmantojamais daudzums gadā (tonnas) |
| 150101 | Papīra un kartona iepakojums | papīrs | Īslaicīgai uzglabāšanai, realizācijai bez pārstrādes | 10 t, noliktavā ķīpā | 100 |
| 150107 | Stikla iepakojums | stikls | Īslaicīgai uzglabāšanai, realizācijai bez pārstrādes | 10 t, noliktavā divos 6 m3 konteinerā | 100 |
| 200108 | Bioloģiski noārdāmi virtuves atkritumi | bioloģiski noārdāmi atkritumi | Īslaicīgai uzglabāšanai, realizācijai bez pārstrādes | 60 t, noliktavā trijās 20 m3 tvertnēs | 10000 |
| 200125 | Pārtikas eļļa un tauki | augu eļļa un dzīvnieku tauki | Īslaicīgai uzglabāšanai, realizācijai bez pārstrādes | 65 t, noliktavā rezervuāros un tvertnēs | 5000 |
| 150102 | Plastmasas iepakojums | plastmasa | Īslaicīgai uzglabāšanai, realizācijai bez pārstrādes | 15 t, noliktavā ķīpā | 500 |
| 150104 | Metāla iepakojums | metāls | Īslaicīgai uzglabāšanai, realizācijai bez pārstrādes | 10 t, noliktavā divos 6 m3 konteinerā | 100 |

Saskaņā ar iesniegumā minēto, noliktavas telpās Nr. 1 plānots uzstādīt šķirošanas un izsaiņošanas iekārtu Mavitec Paddle Depacker. Šī ir lāpstiņu tipa izsaiņošanas iekārta, S modelis. Šajā iekārtā ir iespējams atdalīt organisko materiālu no iepakojuma. S modeļa lāpstiņu tipa izsaiņošanas iekārta izsaiņo 2 m3 – 5 m3 atkritumu stundā.

Noliktavas ir ar ūdensnecaurlaidīgu segumu, durvju ailēs paredzēts paaugstināt slieksni, lai iekraušanas un izkraušanas laikā, piemēram, plīstot konteineram, pārtikas eļļu un augu tauku atkritumi neizplūstu vidē un tos operatīvi varētu savākt. Ap uzglabāšanas tvertnēm tiks ierīkots apvaļņojums.Darbinieki tiks instruēti, kā rīkoties negadījumu gadījumos, lai nepieļautu atkritumu nonākšanu vidē.

Tā kā darbība ir atkritumu apsaimniekošanas vietas ierīkošana, tai saskaņā ar likuma „Par ietekmes uz vidi novērtējumu” (turpmāk – Likums) 32.panta pirmās daļas 1) punktu jāveic ietekmes uz vidi sākotnējais izvērtējums, jo tā atbilst Likuma 2.pielikuma 11. punkta 21) apakšpunktā minētajai darbībai.

Likuma „Par ietekmes uz vidi novērtējumu” 8.pants noteic, ka, piesakot darbību, Ierosinātājs norāda vismaz divus dažādus risinājumus attiecībā uz šīs darbības vietu vai izmantojamo tehnoloģiju veidiem. Ņemot vērā, ka Ierosinātāja iesniegumā nav norādījusi divus dažādus risinājumus attiecībā uz šīs darbības vietu vai izmantojamo tehnoloģiju veidiem, Dienests kā otru variantu pieņēma to, ka Ierosinātāja varētu neveikt darbību.

**5.Paredzētās darbības ietekmes uz vidi vērtēšanas nepieciešamības pamatojums (iespējamās ietekmes būtiskuma novērtējums):**

###### Izvērtējot paredzētās darbības iespējamās ietekmes un to būtiskumu, tika izmantoti likuma „Par ietekmes uz vidi novērtējumu” 11.panta kritēriji (paredzēto darbību, darbības vietu un šīs vietas ģeogrāfiskās īpatnības raksturojošie faktori, ņemot vērā paredzētās darbības ietekmes apjomu un telpisko izplatību; ietekmes raksturu; ietekmes intensitāti un kompleksumu; ietekmes varbūtību; ietekmes plānoto sākumu, ilgumu, biežumu un atgriezeniskumu; savstarpējo un kopējo ietekmi uz citām esošām vai apstiprinātām paredzētajām darbībām, kas ietekmē vienu un to pašu teritoriju; iespēju pilnvērtīgi samazināt paredzēto ietekmi uz vidi) un uz Eiropas Savienības sākotnējā izvērtējuma vadlīniju C pielikumu balstīts kontrolsaraksts.

Saskaņā ar Olaines novada teritoriālo vienību teritorijas plānojuma no 2009.gada (1.0 redakcija) grafisko daļu Nekustamais īpašums atrodas teritorijā, kas ir zonēta kā ,,Rūpniecisko objektu apbūves teritorija” (RR). Tās atbilstoši apbūves noteikumiem ir pašvaldības administratīvās teritorijas daļas, kurās zemes vienību un gabalu pamatizmantošanas un apbūves veids ir rūpnieciskās un lauksaimnieciskās ražošanas objekti, lielfermas, komunālās apkalpes – katlu māju, artēzisko aku un urbumu, notekūdeņu attīrīšanas ietaišu objektu, HES teritorijas, garāžas, noliktavu saimniecības, komunālo, atkritumu saimniecības un derīgo izrakteņu ieguves objektu apbūves teritorijas arī tādas, kam ir noteiktas sanitārās vai citas aizsargjoslas vai īpašas prasības transportam. Ņemot vērā iepriekš minēto, Dienesta ieskatā, pieteiktā darbība ir atļautā teritorijas izmantošana.

Olaines novada dome 2020. gada 26. februārī ir pieņēmusi lēmumu Nr.3 ,,Par atkritumu apstrādes, šķirošanas, pārkraušanas un uzglabāšanas punkta Rīgas ielā 21C (Olainē) izveidi”.

###### Ietekmes uz vidi sākotnējā izvērtējuma laikā paredzētajai darbībai tika konstatētas tādas ietekmes kā smaku emisijas, teritorijas piesārņojuma risks (avāriju nolijumi konteineru bojājumu gadījumā, pārmērīga atkritumu uzkrāšana, ugunsbīstamība) un troksnis.

Iesniegumam ir pievienots 2019. gada oktobrī SIA ,,Estonian, Latvian & Lithunian Envioriment” izstrādātais smaku emisijas limitu projekts. Smaku izkliedes aprēķins un atbilstības novērtējums veikts atbilstoši normatīvo aktu prasībām, izmantojot piesārņojuma izkliedes modelēšanas datorprogrammu ADMS 5.2. Pieteiktās darbības rezultātā smakas varētu veidoties no 4 emisijas avotiem:

* pārtikas eļļu un tauku pirmsapstrādes un filtrēšanas ēkas (metāla angārs) (ēkas kadastra apzīmējums 8009 006 2601 031) (emisijas avots A1);
* trīs ventilācijas izvadiem no 3. kategorijas pārtikas atkritumu šķirošanas un sasmalcināšanas ceha (ēkas kadastra apzīmējums 8009 006 2601 001) (emisijas avots A2, A3 un A4).

*Dienests vērš uzmanību uz to, ka SIA ,,Estonian, Latvian & Lithunian Envioriment” izstrādātajā smaku emisijas limitu projektā vērtētie emisiju avoti nav korekti numurēti (tie ir apmainīti vietām). Neatkarīgi no konstatētās nesaistes, iegūtie rezultāti visticamākais nepārsniegtu smaku mērķlielumu.*

Lai noteiktu paredzēto smaku emisijas daudzumu no emisijas avotiem, 2016. gada 27. oktobrī tika veikti smaku koncentrācijas mērījumi no līdzvērtīga objekta – SIA „MOSS & MOSS” atkritumu šķirošanas un apstrādes vietas Tekstilnieku ielā 23a, Rīgā. Tika vērtēti 3 smaku emisijas paraugi:

* + no konteinera atveres, kurā tiek pārlieta izlietotā pārtikas eļļa (testēšanas pārskats
	Nr. 16AS04C – 02),
	+ no konteinera, kurā tiek uzglabāti 3. kategorijas pārtikas atkritumi (testēšanas pārskats 16AS04C - 01),
	+ no kopējā telpas, kurā tiek veikta izmantoto augu eļļu pirmapstrāde un
	3. kategorijas ēdināšanas uzņēmumu pārtikas atkritumu uzglabāšana (testēšanas pārskats 16AS04C – 03), gaisa.

Paredzētās darbības vietā Rīgas ielā 21C, Olainē šīs darbības tiks veiktas atsevišķās ēkās. Tādēļ, lai novērtētu radīto smaku emisijas daudzumu no emisijas avota A1, tika izmantots testēšanas pārskatā Nr. 16AS04C – 02 ietvertais rezultāts, savukārt smaku emisijas daudzuma aprēķinam no emisijas avotiem A2, A3 un A4 tika izmantots testēšanas pārskatā Nr. 16AS04C –
01 ietvertais rezultāts. Uzņēmums esošajā cehā neveic 3. kategorijas pārtikas atkritumu smalcināšanu, tāpēc, lai novērtētu smakas, kas radīsies smalcinot šos produktus, testēšanas laikā tika ievākts paraugs no pārtikas atkritumu konteinera, kas tika intensīvi maisīti.

Saskaņā ar testēšanas pārskatiem smakas koncentrācija no pārtikas eļļu pirmapstrādes un filtrēšanas ir 78 ouE/m3, savukārt no atkritumu uzglabāšanas un intensīvas maisīšanas –
2 143 ouE/m3. Angārā, kur tiks veikta pārtikas eļļu un tauku pirmapstrāde un filtrēšana, nav uzstādītas ventilācijas iekārtas. Angāra durvis tiek turētas arī atvērtas, un radītās smakas emisija nokļūst apkārtējā vidē, tādēļ tiek pieņemts, ka pats angārs ir tilpumveida emisijas avots (emisijas avots A1). Saskaņā ar zemes gabala eksplikāciju angāra būvtilpums ir 2 676 m3. Tiek pieņemts, ka dabiskās ventilācijas rezultātā gaisa apmaiņas koeficients angārā ir 30%, t.i., 803 m3/h jeb 0,22 m3/s. 3.kategorijas pārtikas atkritumu šķirošanas un smalcināšanas cehā ir ierīkoti trīs pašplūsmas ventilācijas izvadi ar griestu difuzoriem (emisijas avoti A2, A3 un A4). Ražošanas ceha būvtilpums ir 7 569 m3 (ēka Nr.1). Tiek pieņemts, ka dabiskās ventilācijas rezultātā gaisa apmaiņas koeficients ražošanas telpā ir 30%, t.i., 2 271 m3/h. Ražošanas telpā ir uzstādīti 3 ventilācijas izvadi, tātad katrā ventilācijas izvadā vidējā gaisa plūsma ir 757 m3/h jeb
0,21 m3/s. Ventilācijas izvada diametrs ir 1 m un laukums attiecīgi 0,79 m2. Atbilstoši smaku koncentrāciju mērījumu rezultātiem iegūti smaku daudzumi (ouE/s), ņemot vērā emisijas plūsmu (skatīt 2. tabulu).

### 2.tabula

### Smaku koncentrācija un emisija no viena emisijas avota

|  |  |  |  |  |  |
| --- | --- | --- | --- | --- | --- |
| Emisijas avots | Emisijas avota apraksts | Smaku koncentrācija(ouE/m3) | Emisijas plūsma (m3/s) | Smaku emisija(ouE/s) | Smaku emisija(ouE/m3/s) |
| A1 | Pārtikas eļļu un tauku pirmapstrādes un filtrēšanas angārs | 78 | 0,22 | 17 | 6,4 x 10-3 |
| A2 | Ventilācijas izvads no 3. kategorijas pārtikas atkritumu šķirošanas un smalcināšanas ceha | 2 143 | 0,21 | 450 | - |
| A3 | Ventilācijas izvads no 3. kategorijas pārtikas atkritumu šķirošanas un smalcināšanas ceha | 2 143 | 0,21 | 450 | - |
| A4 | Ventilācijas izvads no 3. kategorijas pārtikas atkritumu šķirošanas unsmalcināšanas ceha | 2 143 | 0,21 | 450 | - |

Emisijas avots A1 definēts kā tilpumveida avots, savukārt emisijas avoti A2, A3 un A4 definēti kā punktveida avoti.

Smaku izkliedes aprēķinos ir vērtēta atbilstība Ministru kabineta 2014. gada 25. novembra noteikumos Nr. 724 “Noteikumi par piesārņojošās darbības izraisīto smaku noteikšanas metodēm, kā arī kārtību, kādā ierobežo šo smaku izplatību” noteiktajam smaku normatīvam (mērķlielumam). Noteikumi definē smakas mērķlielumu 5 ouE/m3.

Smakas koncentrācijas aprēķiniem izmantoti VSIA ,,Latvijas Vides, ģeoloģijas un meteoroloģijas centrs” sniegtie dati par meteoroloģiskiem apstākļiem. Meteoroloģisko apstākļu raksturojumam ir izmantoti Rīgas meteoroloģisko novērojumu stacijas dati.

Aprēķinu veikšanā un rezultātu noformēšanā ņemtas vērā Ministru kabineta 2013. gada 2. aprīļa noteikumu Nr. 182 “Noteikumi par stacionāru piesārņojuma avotu emisijas limita projektu izstrādi” prasības un rezultāti interpretēti atbilstoši Ministru kabineta 2014. gada 25. novembra noteikumiem Nr. 724 “Noteikumi par piesārņojošas darbības izraisīto smaku noteikšanas metodēm, kā arī kārtību, kādā ierobežo šo smaku izplatīšanos”.

Norādīto mērķlielumu nedrīkst pārsniegt vairāk par 168 stundām gadā, tātad attiecīgi aprēķinā nepieciešams izmantot 98,08 %. Smakas noteikšanas periods ir viena stunda.

Saskaņā ar 2019. gada oktobrī SIA ,,Estonian, Latvian & Lithunian Envioriment” izstrādāto smaku emisijas limitu projektu uzņēmuma darbības rezultātā tiks nodrošināts smaku mērķlielums. Dienesta ieskatā, lai arī tika konstatēta nesaiste starp datiem par emisijas avotiem, šī nesaiste neradīs tik nozīmīgu kļūdu aprēķinos, lai konstatētu to, ka uzņēmuma darbības rezultātā tiktu pārsniegts smaku normatīvs.

Paredzētajam objektam ir saistoši Ministru kabineta 2016. gada 13. decembra noteikumi Nr. 788 ,,Noteikumi par atkritumu savākšanas un šķirošanas vietām”, tai skaitā šo noteikumu 16. punkts.

Pieteiktā darbība tiks veikta jau antropogēni ietekmētā teritorijā (divi angāri), tā, galvenokārt, ir saistīta ar jaunu iekārtu uzstādīšanu. Teritorija pati par sevi (angāri un tiem pieguļošā teritorija) atbilstoši iesniegumam ir inženiertehniski sagatavota (ūdensnecaurlaidīgs segums).

Avāriju riski konkrētajā objektā ir saistāmi ar vides aizsardzības normatīvo aktu prasībām neatbilstošu atkritumu apsaimniekošanu. Dienesta ieskatā uzņēmumā ir jāpievērš uzmanība ugunsdrošības pasākumu nodrošināšanai, jo tiks apsaimniekoti degoši atkritumi – papīrs un kartons, savukārt ugunsnelaimes gadījumā pārējie objektā atrodošies atkritumi arī varētu aizdegties, gruzdēt, veidot smakas un kodīgus, asus dūmus (piemēram, plastmasas atkritumi, eļļas). Ierosinātājai jānodrošina objektā ugunsdzēšamie līdzekļi, jāizstrādā darba drošības instrukcijas.

Saskaņā ar iesniegumu noliktava ir slēgta tipa ar monolītu betona grīdu, uzņēmumam ir nodrošināta piebraukšana no Olaines pilsētas publiskajām ielām. Uzņēmumam sava darbība ir jāplāno tā, lai vienlaicīgi uzglabājamo atkritumu apjoms būtu tāds, kas ļauj droši veikt jebkādas manipulācijas noliktavā ar tiem, neradot konteineru sabojāšanas risku. Tāpat uzņēmumam būs stingri jāievēro tam piesārņojošās darbības atļaujā noteiktais maksimāli vienlaicīgi uzglabājamais atkritumu apjoms un jānodrošina regulāra apsaimniekoto atkritumu nodošana atkritumu apsaimniekotājiem to pārstrādei, lai neveidotos pārmērīgs atkritumu uzkrājums, kas radītu apgrūtinājumu pēkšņas uzņēmuma saimnieciskās darbības pārtraukšanas gadījumā.

Sākotnējā izvērtējumā tiek analizēta tikai iepriekš aprakstīto atkritumu apsaimniekošana.

Absorbenta materiālu būtu jānodod attiecīgam atkritumu apsaimniekotājam, to sadedzināšana uzņēmuma apkures katlā nav pieļaujama. Sapresētajam papīra, kartona un plastmasas iepakojumam būtu jāatrodas uz paletēm, lai avārijas gadījumā, nolīstot lielākam apjomam šķidro eļļu un tauku, netiktu piesārņoti arī šie sapresētie atkritumi.

Ja uzņēmuma darbību būtu nepieciešams organizēt ārpus noliktavu telpām, piebraucamajam ceļam un laukumam pie noliktavām Dienesta ieskatā būtu jābūt aprīkotiem ar cieto segumu, lietusūdeņu savākšanas sistēmu un attīrīšanas iekārtām, kas novērstu jebkādas šaubas par iespēju, ka apkārtējā vidē varētu nonākt apsaimniekojamie atkritumi.

Ņemot vērā, ka uzņēmuma darbība būs saistīta ar tvertņu/ konteineru mazgāšanu un radīsies ražošanas notekūdeņi, uzņēmumam tā darbības laikā ir jānodrošina tauku ķērāja/ uztvērēja atbilstoša darbība, lai novērstu saņemošo kanalizācijas tīklu, tai skaitā AS “Olainfarm” notekūdeņu attīrīšanas iekārtu, bojāšanu.

Siltumapgādei tiks uzstādīti gāzes apkures katli ar kopējo ievadīto siltuma jaudu 218 kW. Piesārņojošo vielu emisijas gaisā uzņēmumā radīsies no apkures katliem. Apkures katlu, ņemot vērā to jaudu, radītā piesārņojošo vielu emisija atmosfērā ir vērtējama kā nenozīmīga.

###### Pieteiktā darbība tiks veikta esošās noliktavas telpās. Darbības gaitā nav paredzami trokšņu pārsniegumi un vibrācijas ietekmes. Autotransports pārvietosies tikai darba dienās darba laikā. Pārvietošanās paredzēta caur rūpniecisko teritoriju, noskarot dzīvojamās teritorijas.

Atbilstoši Dabas aizsardzības pārvaldes dabas datu pārvaldības sistēmā „OZOLS” publicētajai informācijai (dati skatīti 2020. gada 12. martā) paredzētās darbības vieta neatrodas Eiropas nozīmes aizsargājamā dabas teritorijā (*Natura 2000*), kā arī tajā nav reģistrēti īpaši aizsargājamie biotopi un īpaši aizsargājamās sugas vai sugas, kurām veidojami mikroliegumi. Tuvākā īpaši aizsargājamā dabas teritorija – aizsargājamais biotops Degradēti augstie purvi, kuros iespējama vai noris dabiskā atjaunošanās, atrodas aptuveni 3,6 kilometru attālumā no paredzētas darbības vietas un Eiropas nozīmes aizsargājamā dabas teritorija Cenas tīrelis *(Natura 2000)* atrodas ~ 3,8 km attālumā no Nekustamā īpašuma, līdz ar to ietekme uz tām ir vērtējama kā nenozīmīga.

Saskaņā ar VSIA „Latvijas Vides, ģeoloģijas un meteoroloģijas centrs” Piesārņoto un potenciāli piesārņoto vietu reģistru Nekustamais īpašums neatrodas piesārņotā vai potenciāli piesārņotā teritorijā (dati skatīti 2020. gada 12. martā), nav paredzēti nozīmīgi būvdarbi objektā, līdz ar to pieteiktā darbība Nekustamajā īpašumā nav saistīta ar būtisku piesārņojuma risku gruntī un gruntsūdeņos.

Pirms pieteiktās darbības uzsākšanas Ierosinātājai Dienestā jāiesniedz iesniegums B kategorijas piesārņojošas darbības atļaujas saņemšanai atbilstoši Ministru kabineta 2010. gada
30. novembra noteikumiem Nr. 1082 ,,Kārtība, kādā piesakāmas A, B un C kategorijas piesārņojošas darbības un izsniedzamas atļaujas A un B kategorijas piesārņojošo darbību veikšanai”, jo piesārņojošā darbība atbilst 1. pielikuma 5.10.apakšpunktam.

Dienests norāda, ka uz atļaujas saņemšanas brīdi Ierosinātajam būs nepieciešams iesniegt koriģētu SIA ,,Estonian, Latvian & Lithunian Envioriment” smaku emisijas limitu projektu.

**Secinājumi:**

Ievērojot sākotnējā izvērtējuma veikšanas mērķi, atbilstoši likuma „Par ietekmes uz vidi novērtējumu” 11.pantā noteiktajiem kritērijiem tika konstatēts, ka pieteiktajai darbībai nav sagaidāma būtiska nelabvēlīga ietekme uz vidi. Tāpat tika konstatēts, ka pieteiktā darbība nav likuma „Par ietekmes uz vidi novērtējumu” 1.pielikuma darbība, kurai būtu jāveic ietekmes uz vidi novērtējuma procedūra.

Pēc visas dokumentācijas izvērtēšanas Dienests secināja, ka pieteiktā darbība neradīs būtisku ietekmi Olaines pilsētas dzīvojamās apbūves rajoniem un uz vidi, jo darbība tiks īstenota antropogēni ietekmētā teritorijā, šobrīd visas darbības ir plānotas telpās, paredzētās darbības vietas tuvumā neatrodas īpaši aizsargājamās dabas teritorijas, īpaši aizsargājamu sugu atradnes un īpaši aizsargājami biotopi, pieteiktā darbība nav saistīta ar bīstamu ķīmisko vielu vai bīstamu ķīmisko produktu izmantošanu, uzņēmumā nav plānota bīstamo atkritumu klašu apsaimniekošana.

Atbilstoši iesniegumā minētajam paredzētā darbība nav saistīta ar dabas resursu izmantošanu, nav paredzēta jaunu ēku būvniecība, lielā mērā tiks izmantota esošā infrastruktūra.

Pieteiktajai darbībai kā nozīmīgākās ietekmes tika apzinātas smaku emisijas, avāriju rezultātā iespējamās piesārņojošo vielu emisijas gaisā un augsnē, teritorijas piesārņojuma riski pārmērīgi uzkrājot atkritumus uzņēmumā un nespējot tos nodot tālākai pārstrādei.

Dienesta ieskatā informācija par pieteikto darbību bija pietiekama, lai varētu izvērtēt pieteiktās darbības iespējamās ietekmes, to būtiskumu un sagatavot lēmumu par ietekmes uz vidi novērtējuma procedūras piemērošanu vai nepiemērošanu. Ņemot vērā iepriekš minēto, Dienesta ieskatā paredzētai darbībai nav piemērojams ietekmes uz vidi novērtējums, jo ietekmes ir identificētas sākotnējā izvērtējuma ietvarā un paredzētā darbība kopumā neradīs būtiskas ietekmes uz vidi un iedzīvotājiem.

Ierosinātāja atbilstoši Atkritumu apsaimniekošanas likuma 8.panta pirmās daļas 2.punktam ir saņēmusi Olaines novada domes 2020. gada 26. februāra lēmumu Nr.3 ,,Par atkritumu apstrādes, šķirošanas, pārkraušanas un uzglabāšanas punkta Rīgas ielā 21C, Olainē izveidi”.

Tā kā Ierosinātājas paredzētā darbība atbilst Ministru kabineta 2010.gada 30.novembra noteikumu Nr.1082 „Kārtība, kādā piesakāmas A, B un C kategorijas piesārņojošas darbības un izsniedzamas atļaujas A un B kategorijas piesārņojošo darbību veikšanai” 1.pielikuma 5.10.apakšpunktam *iekārtas sadzīves atkritumu šķirošanai vai īslaicīgai uzglabāšanai, tai skaitā pārkraušanas stacijas, kuru uzņemšanas ietilpība ir 30 tonnu atkritumu dienā un vairāk,* iesniedzējai būs jāiesniedz Dienestā iesniegums B kategorijas piesārņojošas darbības atļaujas saņemšanai.

##### 6. Izvērtētā dokumentācija:

1. Ierosinātājas 2020. gada 9. martā Dienestā reģistrētais iesniegums sākotnējā izvērtējuma veikšanai.
2. Ierosinātājas 2020. gada 5. maijā Dienestā reģistrētā papildus informācija sākotnējā izvērtējuma veikšanai.
3. Olaines novada domes 2020. gada 26. februāra lēmums Nr.3 ,,Par atkritumu apstrādes, šķirošanas, pārkraušanas un uzglabāšanas punkta Rīgas ielā 21C, Olainē izveidi”.
4. Dabas aizsardzības pārvaldes dabas datu pārvaldības sistēma „OZOLS”.
5. Valsts zemes dienesta datu publicēšanas portāls.
6. *Google Earth* karšu slāņi.
7. VSIA „Latvijas Vides, ģeoloģijas un meteoroloģijas centrs” Piesārņoto un potenciāli piesārņoto vietu saraksts.
8. Olaines novada teritoriālo vienību teritorijas plānojums no 2009.gada (1.0 redakcija).
9. Eiropas Savienības sākotnējā izvērtējuma vadlīniju C pielikumā balstītais kontrolsaraksts.

##### 7. Sabiedrības informēšana:

##### Dienests ar 2020. gada 13. marta vēstuli Nr. 11.4/2189/RI2020 „Par informatīva paziņojuma nosūtīšanu” nosūtīja informāciju par paredzēto darbību Olaines novada domei un biedrībai „Vides aizsardzības klubs”, kā arī informatīvo paziņojumu par paredzēto darbību publicēja Valsts vides dienesta tīmekļa vietnē.

##### 8. Administratīvā procesa dalībnieku viedokļi:

##### Ierosinātājas viedoklis izteikts iesniegumā Dienestam un iesniegumam klāt pievienotajos dokumentos. Līdz šim nav saņemtas sabiedrības atsauksmes vai priekšlikumi. Dienests, izvērtējot iesniegto dokumentāciju, iepriekš minētos faktus, apsvērumus, secina, ka ietekmes uz vidi novērtējums nebīstamo atkritumu šķirošanas uz uzglabāšanas vietas izveidei nav nepieciešams, jo minētajai darbībai nav paredzama nozīmīga un kompleksa ietekme uz vidi un iespējamās ietekmes ir identificētas ietekmes uz vidi sākotnējā izvērtējuma ietvaros.

##### Piemērotās tiesību normas:

##### Administratīvā procesa likums.

##### Atkritumu apsaimniekošanas likums.

##### Likums „Par ietekmes uz vidi novērtējumu”.

##### Ministru kabineta 2015. gada 13. janvāra noteikumi Nr. 18 „Kārtība, kādā novērtē paredzētās darbības ietekmi uz vidi un akceptē paredzēto darbību”.

##### 2010. gada 30. novembra noteikumiem Nr. 1082 ,,Kārtība, kādā piesakāmas A, B un C kategorijas piesārņojošas darbības un izsniedzamas atļaujas A un B kategorijas piesārņojošo darbību veikšanai”.

##### 2016. gada 13. decembra noteikumi Nr. 788 ,,Noteikumi par atkritumu savākšanas un šķirošanas vietām” tai skaitā to 12 .punkts, 16. punkts, 23. punkts, 38. punkts.

1. Olaines novada teritoriālo vienību teritorijas plānojuma no 2009.gada (1.0 redakcija)

**Lēmums:**

Nepiemērot ietekmes uz vidi novērtējuma procedūru Ierosinātājas ierosinātajai darbībai – nebīstamo atkritumu šķirošanas un uzglabāšanas vietas izveidei Rīgas iela 21C (kadastra
Nr.8009 006 0011), Olainē, Olaines novadā.

*Šis starplēmums, ar kuru tiek atzīts, ka ietekmes uz vidi novērtējums nav nepieciešams, nav atsevišķi pārsūdzams.*

Direktore D.Kalēja

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

Caune

*solvita.caune@vvd.gov.lv*